Mrs Yarnart: Kötött pulóver
Még télen vettem a fonalat. Láttam egy hasonló színű pulóvert, és annyira megtetszett, hogy egy kis utánajárás után sikerült is kiderítenem a fonál nevét. Megrendeltem, végre megérkezett, és amikor hazavittem, hirtelen elbizonytalanodtam: nem túl tarka ez hozzám? Tartottam attól is, hogy gombolyagváltásnál hogyan alakulnak a csíkok, sikerül-e az elejét-hátát hasonló ritmusú csíkokkal kötni, hogy összeállításnál illeszkedjenek majd. Körbekötés szóba se jöhetett, hiszen kétszer hosszabb sor keskenyebb csíkokat is jelentene. Szépen félre is tettem a fonalat pár hétre. Aztán mégis csak belevágtam... Néha szó szerint is, mert néha - ha nagyon zavaró volt -, pár arasznyi, szerintem oda nem illő színt egyszerűen kivagdostam kötés közben az anyagból. És ahogy alakultak a csíkok, egyre nagyobb kedvvel kötögettem. Először akkor torpantam meg, amikor a karöltőhöz, majd hamarosan az eleje kivágáshoz értem. Félre is tettem ismét egy kis időre, aztán rájöttem, hogy a fogyasztások miatt rövidülő sorok miatt szélesedő csíkokat csak úgy tudom kordában tartani, hogy két-három soronként elvágom a fonalat, így lett a válla szimmetrikus. És hát bizony az ujja: mivel sokkal keskenyebb, itt már szinte soronként, két soronként vagdostam a fonalat, állandóan méregettem az elejéhez, hátához, hogy szépen illeszkedjenek majd. Kicsit zűrösnek tűnik a leírás, ennek ellenére élveztem a kötést: egyre jobban tetszett, ahogy a színek váltakoznak.
És amikor Mr Yarnarttal éppen úton voltunk, valami nagyon érdekeset pillantottam meg az út mellett: a csatorna vizének sötétebb kékje, a búzaföldet elárasztó víz világosabb égszíne valami hihetetlen harmóniába olvadtak az útmenti fű és a búza zöldjeivel, sárgáival. Meg is álltunk, hogy lefényképezzem, és akkor ott, az út mellett összeállt a kép: éppen erre - a kékek-zöldek-sárgák élénkségére - vágytam a végtelennek tűnő, hosszú tél folyamán. Tudat alatt ez az érzés motoszkált bennem, amikor nem kis utánajárás után sikerült szert tennem erre a nem mindennapi, tarka pulóverre, amely most már része az életemnek. Egy-két hűvösebb estén még most is elkél, de az igazi ideje majd ősszel jön el. Farmerral, fehér, kék vagy zöld garbóval még akár télen is hordhatom - milyen jó lesz majd tavaszias, üde színeket csempészni az őszi-téli szürkék, fehérek közé.
Amikor kezdtem, még nem tudtam, milyen szegély illik majd hozzá, így egyszerűen elhalasztottam a dolgot, rögtön sima kötéssel kezdtem, akkor különben is jobban izgattak a csíkok. Aztán a nyaka után alul is felszedtem a szemeket, és hasonló szélességű patentszegélyt kötöttem. Szabásmintát, igazi, papírra rajzoltat ritkán készítek, legtöbbször egy kész pulóverhez méregetem a darabokat. Nekem ez eddig bevált. A mellbősége 104 cm, hossza 70 cm. 35 dkg Schachenmayr Bravo Jacquard Color fonalból (50g/133m) készült, 4-es és 3-as tűvel.
Bejegyezte: MrsYarnart dátum: 21:26
GumiPók 2013. május 10. 5:36
Az biztos, hogy a színek senkinek sem árthatnak. És nagyon el tudom képzelni rajtad ezt a felsőt! :)
MrsYarnart 2013. május 10. 17:00
köszönöm, kedvenc lesz, az biztos :)
Botthéka 2013. május 10. 7:28
A színátmenetes fonalakkal nekem is éppen ez volt a gondom. Ez a felső viszont igen harmonikus lett...és bizony szépek a színei...
MrsYarnart 2013. május 10. 17:02
először én is megijedtem, amikor végiggondoltam, mi vár rám. de kötés közben kifejezetten élveztem a csíkok igazgatását, és - furcsa talán - de sokkal gyorsabban haladtam, mint egy egyszínű kötéssel szoktam.
Timi 2013. május 10. 8:52
Nagyon szép lett! A színe különösen tetszik!!! :o)
MrsYarnart 2013. május 10. 17:03
aarkus 2013. május 10. 9:30
Nem lehetett könnyű úgy terelgetni egy ilyen "bonyolult" fonalat, hogy ilyen szépen jöjjön ki a minta, le a kalappal! Nagyon szép, nagyon életerős, és a fotó-párhuzam külön jól esik az embernek! :-)
MrsYarnart 2013. május 10. 17:06
hidd el, éppen ellenkezőleg, de ezt már írtam feljebb. a fotó a véletlen szülötte, mindössze egyetlen pillanat kellett, hogy belelássam a pulcsi mintáját, és persze mr yarnart kitűnő reflexei. még vissza sem kellett tolatnia :D
Mtunde 2013. május 10. 10:27
Milyen egyszerűnek tűnik, és mégis mennyire alapos munka, hogy aztán a csíkok illeszkedjenek is! Gyönyörű lett!
köszönöm Tünde! az egyszer biztos, hogy nagyon odafigyeltem :)
ursa minor 2013. május 10. 11:02
Hú, de nagyon jó lett az a pulcsi - ezek a színek...! A színvagdosásért pedig minden elismerésem - nekem is volt benne anno részem, hát nem egy leányálom eldolgozni azt a sok szálat, brrrrr.
Viseld sok-sok örömmel!
MrsYarnart 2013. május 10. 17:10
emlékszem, éppen tőled és Judittól jött az ötlet, eszembe jutottak a kendőitek :)én mindig kötés-horgolás közben dolgozom el a szálakat, nem lenne lelkierőm a végén elvarrogatni a kismillió szálvéget. mondjuk, ha horgolok, egyszerűen behorgolom a régi szálat színváltásnál :)
Kinga Izabella 2013. május 10. 11:46
Nagyon szép lett! Régebben azt mondták,a zöld meg a kék nem illik egymáshoz...a természet nem téved! Nagyon is illenek, ezt a szuper képek is igazolják:)
MrsYarnart 2013. május 10. 17:11
bizony, a természet soha nem téved :) nekem mindig is az egyik kedvenc színpárom volt. persze nem minden árnyalat illik egymáshoz.
florentine 2013. május 10. 12:01
Bámulom az elszántságodat! Nagyon eltaláltad a csíkokat, érdemes volt vagdosni!
MrsYarnart 2013. május 10. 17:13
köszönöm! mindig tanulunk egymástól. az elszántságot, pontosságot és az igényességet éppen tőled :D tetszett, ahogyan kötni tanultál!
Amanda 2013. május 10. 20:20
Nagyon szép lett. Ügyesen megoldottad, nagyon jók a csíkok.
MrsYarnart 2013. május 11. 21:37
Elinor17 2013. május 10. 21:27
Nagyon szép !Egészen hasonlít a fotóra .:)Sikerült a fonalat megvenned ?
MrsYarnart 2013. május 11. 21:38
még aznap este megrendeltem, de azóta sem kaptam visszaigazolást, pedig vártam egy emailt :(
Vera 2013. május 11. 8:31
Nagyon szép lett.. Én is úgy tudtam kék és zöld nem passzol...ÉÉs tessék ,milyen jó...... az összhatás...Persze a fotók is nnnnnnagyok jók... Ez egy telitalálat!!!!!
MrsYarnart 2013. május 11. 21:40
vannak bizarr színpárok, ez nekem mindig is nagyon tetszett.
Elinor17 2013. május 23. 21:19
Sajnálom .Bár azóta talán történt valami .Én is rendeltem pár gombócot , s időbe telt mire megkaptam .
MrsYarnart 2013. május 28. 17:54
nálam a spam mappában "pihent" a visszaigazolás :(
Judit Eszter 2013. május 26. 15:14
Ezek a színek, a képen is a pulcsin is!!!!! Szuper! Nézz be hozzám, van egy kis meglepetésem!
kötés/knitting (70)
vers/poem (30)
sapka/hat (17)
Kötött, horgolt